
PARLAMENTUL  ROMÂNIEI

CAMERA  DEPUTAŢILOR

	Comisia juridică, de  disciplină  şi imunităţi

Nr. 31/1059

	Comisia pentru apărare, ordine publică şi siguranţă naţională

 Nr. 32/335


                                                                                                                      PL x 614/2011
RAPORT  COMUN
asupra proiectului de Lege pentru ratificarea Acordului între România şi Statele Unite ale Americii privind amplasarea sistemului de apărare împotriva rachetelor balistice al Statelor Unite în România, semnat la Washington la 13 septembrie 2011

 În conformitate cu prevederile art. 95 şi 115 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi  şi Comisia pentru apărare, ordine publică şi siguranţă naţională  au fost sesizate spre dezbatere, în fond, în procedură de urgenţă,  cu proiectul de Lege pentru ratificarea Acordului între România şi Statele Unite ale Americii privind amplasarea sistemului de apărare împotriva rachetelor balistice al Statelor Unite în România, semnat la Washington la 13 septembrie 2011, trimis cu adresa nr. PL x 614 din 9 noiembrie 2011 şi înregistrat sub nr.31/1059 din 9 noiembrie 2011, respectiv, sub nr.32/335  din 10 noiembrie  2011.  
   
Potrivit prevederilor art. 75 din Constituţia României, republicată şi ale art. 92 alin. (8) pct.1 din Regulamentul Camerei Deputaţilor, republicat, Camera Deputaţilor este  primă Cameră sesizată.
Consiliul Legislativ a avizat favorabil iniţiativa legislativă conform avizului       nr. 1110 din 19 octombrie 2011.
Comisia pentru buget, finanţe şi bănci şi Comisia pentru politică externă au avizat favorabil acest proiect de lege. 
Proiectul de lege supus dezbaterii are ca obiect de reglementare ratificarea Acordului între România şi Statele Unite ale Americii prin care se creează baza juridică necesară pentru a permite amplasarea unor elemente ale Sistemului antirachetă american în România, în localitatea Deveselu, judeţul Olt, precum şi reglementarea regimului juridic aplicabil întregului spectru de acţiuni care decurg din instalarea şi funcţionarea Sistemului.  

În conformitate cu prevederile art. 61 şi 63 din Regulamentul Camerei Deputaţilor, republicat, membrii Comisiei juridice, de disciplină şi imunităţi şi membrii Comisiei pentru apărare, ordine publică şi siguranţă naţională au examinat iniţiativa legislativă mai sus menţionată, în şedinţă comună, în data de 14 noiembrie 2011.

La dezbateri au participat, în conformitate cu prevederile art. 54 şi 55 din Regulamentul Camerei Deputaţilor, republicat, domnii Viorel Oancea, secretar de stat pentru Politica de Apărare şi Planificare în Ministerul Apărării Naţionale şi domnul Bogdan Lucian Aurescu, secretar de stat pentru Afaceri Europene în Ministerul Afacerilor Externe. 
   

Din numărul total de 23 de membri ai Comisiei juridice, de disciplină şi imunităţi au participat la dezbateri 16 deputaţi. Din numărul total de 22 de membri ai Comisiei pentru apărare, ordine publică şi siguranţă naţională au participat la dezbateri 18 deputaţi.


  La finalul dezbaterilor, membrii celor două comisii au hotărât, cu unanimitate de voturi, să supună plenului Camerei Deputaţilor adoptarea proiectului de Lege pentru ratificarea Acordului între România şi Statele Unite ale Americii privind amplasarea sistemului de apărare împotriva rachetelor balistice al Statelor Unite în România, semnat la Washington la 13 septembrie 2011.
     În raport cu obiectul şi conţinutul reglementării, proiectul de lege face parte din categoria legilor ordinare.

